«…ЦIыфхэр жъугъэу гъогухэм атекIодэнхэу щытэп» — Адыгэ макъ\n«…ЦIыфхэр жъугъэу гъогухэм атекIодэнхэу щытэп»\nРедактор 13.10.2021 КЪЭБАРЫКlЭХЭР\nУФ-м и Президентэу Владимир Путиныр ары мыхэр зигущыIэхэр.\nГъогухэм язытет, ящынэгъон­чъагъэ еплъыкIэу фыриIэр ­къыриIотыкIызэ арэущтэу къы­Iуагъ.\nЛъэпкъ проектэу ар кIэщакIо зыфэхъугъэхэм ащыщэу Щынэгъончъэ ыкIи шэпхъэшIухэм адиштэрэ гъогухэр» зы­фиIорэм къыдыхэлъытэгъэ Iофтхьабзэу зэшIуахыхэрэм яшIуагъэкIэ гъогу хъугъэ-шIа­гъэхэм ахэкIуадэрэм ипчъагъэ къыщыкIагъ. Ар къыхигъэщыгъ Президентым, ащ тетэу тапэкIи чанэу IофшIэнхэр лъагъэкIо­тэнхэу УФ-м и Вице-премьерэу Марат Хуснуллиным пшъэрылъ фишIыгъ.\n— Зэо-зэпэуцужьхэм ялъэ­хъан фэдэу цIыфхэр жъугъэу гъогухэм атекIодэнхэу щытэп, — къыкIигъэтхъыгъ къэралыгъом ипащэ.\nУрысые политическэ партиеу «Единэ Россием» зэфэсэу иIагъэм Владимир Путиныр къызщэгущыIэм, гъогухэм ягъэцэ­кIэжьын пае шъолъырхэм ахъщэ тедзэу джыри сомэ миллиард 30 аратынэу игъо зэри­лъэгъурэр къыщыхигъэщыгъ. Ар гъогушIынымкIэ мылъкушхоу щы­мытми, тэрэзэу IофшIэнхэм атебгуащэу, зищыкIагъэм пэIубгъахьэмэ шIуагъэ къызэритыщтым къыкIигъэтхъыгъ.\nМарат Хуснуллиным къызэриIуагъэмкIэ, блэкIыгъэ илъэсым гъогухэм яшIынкIэ ыкIи ягъэцэкIэжьынкIэ агъэнэфэгъагъэм нахьи процент 12-кIэ нахьыбэу зэшIохыгъэ хъугъэ. Шъолъыр мэхьанэ зиIэ гъогухэм япроцент 85-м къыщымыкIэу шапхъэхэм адиштэу гъэпсыгъэнэу мы илъэ­сымкIэ пшъэрылъ зыфашIы­жьыгъ, ари гъэцэкIагъэ зэрэ­хъущтыр ащ къыхигъэщыгъ.\nВладимир Путиным гъогухэм цIыфэу атекIуадэрэр нахь макIэ хъуным пае ахэр шапхъэхэм адиштэу зэрэшIыгъэщтхэм имызакъоу, нэмыкI лъэныкъохэри къыдэплъытэн фаеу зэрэщытыр къыхигъэщыгъ.\n— ГущыIэм пае, хъугъэ-шIагъэ гъогум техъухьагъэмэ, цIы­фэу ащ хэфагъэхэм охътабэ темышIэзэ медицинэ IэпыIэгъу ятыгъэным пае санитарнэ авиацием зегъэушъомбгъугъэн фае. Джащ фэдэу тигъогухэр щынэгъончъэнхэм фэшI зэпырыкIыпIэхэр шъолъырхэм нахьыбэу ящыкIагъэх, ахэр ашIыным пае IэпыIэгъу ятыгъэныр шIокI зимыIэ Iоф, — къыIуагъ къэралыгъом ипащэ.\nЛъэпкъ проектэу зигугъу къэтшIыгъэм къыдыхэлъытагъэу Адыгеим игъогоу мы илъэсым агъэцэкIэжьынэу агъэнэфагъэ­хэм ащыщ Мыекъопэ районым ит къутырэу Дьяковым екIуа­лIэрэр. Шэуджэн районым игъо­гушI организациеу ащ фэгъэзагъэм IофшIэнхэр гъунэм рифылIагъэх. Зыр метрэ 500-у, адрэр 1500-у гъогум щыщэу IахьитIу агъэкIэжьы. Лъэпкъ проектым щыгъэнэфэгъэ шап­хъэхэм атетэу ахэр ашIы, гъогу гъунэхэри зэрагъэфэщтых, тамыгъэхэр агъэуцущтых, зыщищыкIагъэм щагъэтхъыщтых.\nПстэумкIи сомэ миллион 20,4-рэ IофшIэнхэм апэIухьагъ.\nПредыдущая Коронавирусым дакIоу, гриппми зыщытыухъумэн фае!\nСледущая Нэбгырэ 500 фэдизмэ къулыкъур ахьыщт